
Príloha č. 4: Návrh zmluvy o dielo 

Zmluva o dielo 

uzatvorená podľa § 536 a nasl. zákona č. 513/1991 Zb. Obchodný zákonník v znení neskorších predpisov 

Objednávateľ:       

Názov:


Univerzita Konštantína Filozofa v Nitre
Sídlo:

Trieda Andreja Hlinku 1, 949 74 Nitra

Štatutárny orgán:

prof. RNDr. Ľubomír Zelenický, CSc., rektor

IČO:

00 157 716

DIČ:

2021246590

IČ pre DPH:

SK2021246590

Bankové spojenie:

Štátna pokladnica

Číslo účtu:

IBAN SK22 8180 0000 0070 0049 2692

Tel./Fax:


037/ 6 408 001
(ďalej len „objednávateľ“)

a

Zhotoviteľ:

Obchodné meno:


Sídlo:





Zastúpený:



IČO

DIČ:



IČ pre DPH:

Osoby oprávnené rokovať vo veciach:

· zmluvných:



· technických:



Bankové spojenie:


Číslo účtu:
Zápis v obchodnom registri:


(ďalej len „zhotoviteľ“)

(Objednávateľ a Zhotoviteľ spolu aj ako „zmluvné strany“) uzatvárajú túto Zmluvu o Dielo (ďalej len „Zmluva“):   

Článok 1 

Úvodné ustanovenia
1.1 Zmluvné strany uzavierajú túto Zmluvu v súlade s výsledkom verejného obstarávania podlimitnej zákazky na zhotovenie stavebného diela „Vybudovanie trafostanice TS1“.  podľa zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“), zverejnenej Objednávateľom v postavení verejného obstarávateľa vo Vestníku verejného obstarávania č. ............... .
1.2 Zhotoviteľ vyhlasuje, že:

a) sa oboznámil a preskúmal všetky podmienky a okolnosti súvisiace s realizáciou predmetu tejto Zmluvy,
b) predmet tejto Zmluvy je   na základe svojej odbornej spôsobilosti, technického vybavenia a personálu, ktorý má k dispozícii, schopný vykonať riadne, kompletne a na požadovanej odbornej úrovni v súlade s platnými právnymi predpismi a slovenskými technickými normami (ďalej len „STN“) a v tejto Zmluve dohodnutých lehotách a kvalite.

                                                                   Článok 2

                                                         Účel a predmet zmluvy

2.1 Účelom tejto zmluvy je dohodnúť podmienky:
a) zhotovenia stavebného diela „Vybudovanie trafostanice TS1“  zhotoviteľom, na pozemku p. č. 1340/1 v k.ú. Chrenová, obec Nitra, okres Nitra, podľa realizačnej projektovej dokumentácie vypracovanej projekčnou kanceláriou H.B.S. projekt s.r.o. Košice v septembri 2014 tak, aby:

aa) bola dodržaná jeho kvalita v zmysle všeobecne záväzných predpisov, najmä zákona č. 254/1998 Z. z. v znení neskorších predpisov a vyhl. č. 83/2008 Z. z., ktorou sa vykonáva zákon o verejných prácach a príslušných STN,

ab) dielo bolo zhotoviteľom zhotovené riadne a včas a odovzdané objednávateľovi pripravené na kolaudáciu, bez vád a nedorobkov, ktoré bránia vydaniu kolaudačného rozhodnutia,
b) odstraňovania vád, ktoré vzniknú po zápisničnom prevzatí diela objednávateľom až do uplynutia záruky,
c) podmienky zaplatenia riadne a včas  zhotoveného diela podľa tejto zmluvy. 

2.2 Predmetom tejto zmluvy je  zhotovenie stavebného diela „Vybudovanie trafostanice TS1“  (ďalej len „Dielo“), na pozemku parc. č. 1340/1  v k. ú. Chrenová, obec Nitra, okres Nitra, zhotoviteľom.

2.3 Dielo bude zhotoviteľom zhotovené v rozsahu a za podmienok uvedených v tejto zmluve podľa:

a) projektovej dokumentácie „Vybudovanie trafostanice TS1“ vypracovanej H.B.S. projekt s.r.o., Košice, v septembri 2014 (ďalej len „Realizačný projekt“), príloha č. 1
b) ponuky zhotoviteľa (ďalej len „Rozpočet stavby“) vypracovanej podľa výkazu výmer, ktorý je súčasťou projektovej dokumentácie uvedenej v ods. 3  písm. a) tohto článku zmluvy ako príloha č. 2,

c) súvisiace stavebné povolenie, ktoré tvoria prílohu č. 3 , 
d) podľa platných STN a všeobecne záväzných právnych predpisov. 

2.4 
Predmetom Zmluvy a záväzkom Zhotoviteľa pri zhotovovaní Diela sú aj ďalšie plnenia Zhotoviteľa a záväzky, a to: 

a) zriadenie, prevádzkovanie, údržba a likvidácia zariadenia staveniska podľa  Realizačného projektu stavby, v súlade s príslušnými ustanoveniami zákona č. 50/1976 Zb. o územnom plánovaní a stavebnom poriadku (stavebný zákon), súvisiacimi všeobecne záväznými právnymi predpismi a príslušnými STN, 
b) vedenie stavebného denníka podľa všeobecne záväzných predpisov, najmä stavebného zákona
c) nakladanie s odpadmi vzniknutými v súvislosti so zhotovovaním Diela vrátane ich likvidácie, a to v súlade so všeobecne záväznými právnymi predpismi Slovenskej republiky, 

d) obstaranie a predloženie dokladov o kvalite materiálov, výrobkov a konštrukcií zabudovaných do Diela a použitých v rámci zhotovovania Diela, ako jeho súčasť, v súlade so stavebným zákonom, zákonom č. 133/2013 Z. z.                     o stavebných výrobkoch a o zmene a doplnení niektorých zákonov v znení neskorších predpisov (ďalej len "zákon o stavebných výrobkoch"), zákonom           č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len "zákon o technických požiadavkách na výrobky") a inými súvisiacimi právnymi predpismi, 

e) vykonanie kvalitatívnych skúšok a revízií predpísaných projektom stavby, príslušnými všeobecne záväznými právnymi predpismi a STN, 

f) obstaranie a predloženie protokolov o vykonaní skúšok a revízií vyžadovaných všeobecne záväznými právnymi predpismi, 

g) dodržiavanie príslušných ustanovení všeobecne záväzných právnych predpisov v oblasti zaistenia bezpečnosti a ochrany zdravia pri práci                  a bezpečnosti práce a technických zariadení pri stavebných prácach                    a súvisiacich predpisov, stavebného zákona a súvisiacich predpisov, zákona              č. 17/1992 Zb. o životnom prostredí v znení neskorších predpisov, zákona              č. 79/2015 Z. z. o odpadoch a o zmene a doplnení niektorých zákonov                  v znení neskorších predpisov, zákona č. 137/2010 Z. z. o ovzduší v znení neskorších predpisov, zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, zákona č. 251/2012 Z. z. o energetike a o zmene a doplnení niektorých zákonov, zákona č. 351/2011 Z. z. o elektronických komunikáciách v znení neskorších predpisov, zákona č. 314/2001 Z. z. o ochrane pred požiarmi, zákona č. 124/2006 Z. z., nariadenia vlády SR č. 396/2006 Z. z. a požiadaviek vyhlášky MPSVaR SR č. 147/2013 Z. z. znení neskorších predpisov, zákona č. 254/1998 Z.z. o verejných prácach v znení neskorších predpisov, vyhl. č. 83/2008 Z.z., ako aj všetkých právnych predpisov, ktorými budú právne predpisy citované v tomto ustanovení počas platnosti tejto Zmluvy nahradené, a ostatných všeobecne záväzných právnych predpisov, všeobecne záväzných noriem územnej samosprávy, STN a iných technických predpisov súvisiacich so zhotovovaním diela, 

h) udržiavanie poriadku a čistoty na stavenisku a v jeho okolí, v pracovnom páse mimo staveniska a v jeho okolí a na prístupových komunikáciách, 

i) obstaranie stavebno-právnych povolení, iných správnych rozhodnutí, povolení, alebo súhlasov príslušných orgánov miestnej štátnej správy, územnej samosprávy a dotknutých právnických a fyzických osôb súvisiacich so zhotovením Diela, ktorých obstaranie nie je podľa tejto Zmluvy plnením Objednávateľa, 

j) byť poistený na základe zmluvy na poistenie zodpovednosti Zhotoviteľa pre prípad, že pri zhotovovaní Diela, ktoré je predmetom tejto zmluvy alebo v súvislosti s ním, zavinil škodu na majetku objednávateľa, či tretích osôb, počas celého obdobia jeho zhotovovania a šesť (6) mesiacov od odovzdania Diela Objednávateľovi podľa tejto Zmluvy (ďalej len „zmluva o poistení zodpovednosti za škodu“). Zmluvu o  poistení zodpovednosti za škodu spôsobenú pri výkone činnosti je zhotoviteľ povinný predložiť  objednávateľovi kedykoľvek počas trvania tejto zmluvy na jeho požiadanie.
k) zhotovenie projektu skutočného vyhotovenia Diela, t.j. upravenie, prípadne doplnenie Realizačného projektu stavby v súlade so stavom Diela po jeho riadnom zhotovení, vrátane jeho potvrdenia odborne spôsobilými osobami Zhotoviteľa, 
l) účasť na kolaudácii Diela a poskytnutie všetkej potrebnej súčinnosti pri kolaudačnom konaní Diela, 

m) ďalšie činnosti a povinnosti súvisiace so zhotovením Diela, ktoré vyplývajú zo všeobecne záväzných právnych predpisov. 
2.5 Objednávateľ sa zaväzuje Dielo, po jeho riadnom a včasnom zhotovení za podmienok uvedených v článku 8 od Zhotoviteľa prevziať a v súlade s ustanoveniami článku 5 postupne zaplatiť Zhotoviteľovi cenu za jeho zhotovenie. 

2.6. Zmluva uzatvorená medzi Objednávateľom a projektantom Realizačného projektu stavby oprávňuje Objednávateľa na použitie tohto projektu pri plnení predmetu Zmluvy.
Článok 3 

Čas plnenia 
3.1 Zhotoviteľ zhotoví Dielo v lehote ohraničenej týmito termínmi: 

a) začatie zhotovovania Diela: dňom prevzatia staveniska od Objednávateľa. Akt odovzdania a prevzatia staveniska, za podmienok dohodnutých v článku 6 sa uskutoční v mieste zhotovovania Diela v deň, ktorý si dohodnú Objednávateľ a Zhotoviteľ, a to do desiatich  (10) pracovných dní odo dňa nadobudnutia účinnosti tejto zmluvy; ak sa Zhotoviteľ a Objednávateľ nedohodnú na dni prevzatia staveniska, tak dňom prevzatia staveniska je desiaty (10) pracovný deň po nadobudnutí účinnosti tejto Zmluvy v mieste zhotovovania Diela, 

b) ukončenie zhotovovania a odovzdanie riadne zhotoveného Diela podľa bodu 8.3 najneskôr do troch (3) mesiacov odo dňa nadobudnutia účinnosti tejto Zmluvy. 
3.2 Zhotoviteľ začne so zhotovovaním Diela dňom uvedeným v bode 3.1 písm. a), v ktorom Objednávateľ odovzdá Zhotoviteľovi stavenisko po splnení podmienok uvedených v bode 6.4, a Zhotoviteľ od Objednávateľa preberie stavenisko v rozsahu a za podmienok uvedených v článku 6.  

3.3 Zhotoviteľ ukončí zhotovovanie Diela po predchádzajúcom splnení svojich záväzkov uvedených v tejto Zmluve, najneskôr v posledný deň lehoty na zhotovenie Diela, t.j. v termíne uvedenom v bode 3.1 písm. b). 

3.4 Zhotoviteľ bude zhotovovať Dielo v priebehu lehoty na jeho zhotovenie v súlade s Harmonogramom výstavby, tak aby celé Dielo, bolo podľa bodu 8.3 zhotovené v lehote uvedenej v bode 3.1 písm. b).  Zmluvné strany sa dohodli, že podrobný harmonogram predloží zhotoviteľ do desiatich  (10) dní odo dňa nadobudnutia účinnosti tejto zmluvy po prerokovaní a odsúhlasení objednávateľom. Harmonogram bude možné upravovať iba vzájomnou dohodou. 

3.5 Zhotoviteľ je povinný vypratať a vyčistiť stavenisko a odovzdať ho Objednávateľovi do štrnásť (14) dní po ukončení zhotovovania Diela podľa bodu 8.3. 

3.6 Objednávateľ je oprávnený vrátiť Zhotoviteľovi na prepracovanie položkový súpis vykonaných prác a výkonov (ďalšej len „súpis“), ktorý mu Zhotoviteľ predložil na odsúhlasenie, ak rozsah v ňom uvedených prác nebude zodpovedať Realizačnému projektu stavby, skutočne vykonaným prácam alebo rozpočtu. Zhotoviteľ nie je oprávnený v súpise prekročiť maximálne množstvá merných jednotiek jednotlivých položiek uvedených v Rozpočte Diela. Zhotoviteľ je povinný predložiť Objednávateľovi prepracovaný súpis, upravený v súlade s pripomienkami Objednávateľa do piatich (5) dní od jeho vrátenia na prepracovanie.
Článok 4 

Cena za Dielo 
4.1 Za Zhotoviteľom odovzdané a Objednávateľom prevzaté Dielo, riadne zhotovené podľa Realizačného projektu stavby a podmienok dohodnutých v tejto Zmluve, zaplatí Objednávateľ Zhotoviteľovi cenu dohodnutú v súlade s § 546 ods. 1 Obchodného zákonníka a zákona č. 18/1996 Z.z. o cenách v znení neskorších predpisov a vyhlášky MF SR č. 87/1996 Z.z. v znení neskorších predpisov , ako cenu maximálnu, ktorá zahŕňa všetky náklady spojené s realizáciou predmetu zmluvy, vo výške:

....................... EUR bez DPH (slovom: ................................ EUR bez DPH), 
........................EUR s DPH (slovom: .................................... EUR s DPH). 

4.2 Výška ceny za Dielo uvedená v bode 4.1 je určená na základe a v súlade s Rozpočtom Diela. Podkladom pre vypracovanie Rozpočtu Diela bol výkaz výmer Diela, ktorý Zhotoviteľ obdržal od Objednávateľa v rámci súťažných podkladov verejného obstarávania, na základe ktorého bola táto Zmluva uzatvorená. 

4.3 V cene uvedenej v bode 4.1 sú zahrnuté všetky náklady Zhotoviteľa potrebné na zhotovenie Diela a jeho uvedenie do riadneho užívania a náklady súvisiace s jeho plnením podľa tejto Zmluvy vrátane nákladov vynaložených na prípadné úhrady miestnych poplatkov vyrubených mu obecnou samosprávou a na prípadné úhrady správnych poplatkov za vydanie príslušných správnych rozhodnutí. 

4.4 Zmluvné strany sa dohodli, že jednotkové ceny uvedené v Rozpočte diela sú platné ako maximálne počas plnenia z tejto zmluvy.
4.5 Cenu celkom je možné meniť iba v prípade:

a) zmeny sadzby DPH počas trvania zmluvy,

b) nevykonania niektorých častí predmetu zmluvy zhotoviteľom s písomným súhlasom objednávateľa, uvedených v položkovom rozpočte, ak sa tieto ukážu v priebehu prác ako nepotrebné. V tomto prípade budú tieto práce z ceny diela odpočítané, a to v cene podľa položkového rozpočtu.
Článok 5 

Účtovanie a platenie ceny za Dielo 
5.1 Objednávateľ neposkytne Zhotoviteľovi v priebehu zhotovovania stavby preddavok na cenu za Dielo.
5.2  Cena za dielo bude fakturovaná nasledovným spôsobom:

a) priebežnými faktúrami (daňovými dokladmi), ktoré Zhotoviteľ vystaví a doručí Objednávateľovi spravidla mesačne, najneskôr do desiateho (10.) dňa nasledujúceho mesiaca podľa Objednávateľom odsúhlaseného súpisu skutočne vykonaných prác, 

b) záverečnou faktúrou za celý predmet plnenia zmluvy po zhotovení a odovzdaní Diela, t.j. po úspešnom ukončení preberacieho konania dokončeného Diela . 

5.3 Faktúry bude zhotoviteľ vystavovať v štyroch vyhotoveniach a bude ich odovzdávať v kancelárii kvestorky UKF v Nitre, Trieda Andreja Hlinku 1, 3. poschodie, č. dv. A 305. Faktúry vyhotovené v súlade s touto Zmluvou a doručené Objednávateľovi v troch exemplároch, sú splatné v lehote tridsať (30) dní po ich preukázateľnom doručení Objednávateľovi. 

5.4 Zhotoviteľ sa zaväzuje, že faktúry budú obsahovať číslo zmluvy a náležitosti daňového dokladu podľa zákona č. 222/2004 Z. z. v znení neskorších predpisov.   Faktúry budú obsahovať náležitosti:

a) označenie zmluvných strán, obchodné meno, adresu, sídlo, IČO, DIČ,

b) označenie „priebežná faktúra“ alebo „záverečná faktúra“,

c) číslo faktúry.
5.5 Prílohou každej faktúry je:
a) položkový súpis skutočne vykonaných prác, výkonov a dodávok v písomnej aj elektronickej forme po jeho predchádzajúcom odsúhlasení Objednávateľom v písomnej forme. Údaje v Súpise sa musia zhodovať s rozsahom vykonanej časti diela, vrátane dodávok stavebných materiálov a výrobkov potrebných pre zrealizovanie fakturovaného rozsahu vykonanej časti diela. Súpis predloží zhotoviteľ  objednávateľovi najneskôr päť (5)  dní pred dňom vystavenia faktúry. Objednávateľ je povinný vyjadriť sa k súpisu, predloženému zhotoviteľom, do piatich (5) dní odo dňa predloženia zhotoviteľom.  

b) zhotoviteľom vykonaná fotodokumentácia postupu zhotovovania časti diela za fakturované obdobie v minimálnom rozsahu dvadsať (20) ks mesačne a v prípade záverečnej faktúry aj protokol o odovzdaní a prevzatí zhotovovaného a dokončeného diela, vrátane objednávateľom potvrdeného súpisu vád a nedorobkov, ktoré nebránia začatiu riadneho užívania dokončeného diela.  

5.6 Objednávateľ si dočasne ponechá zádržné vo výške 5 % z fakturovanej ceny bez DPH až do právoplatného skolaudovania Diela, t. j. do vydania právoplatného kolaudačného rozhodnutia stavebným úradom, vrátane odstránenia prípadných vád Diela zistených v rámci kolaudačného konania; ponechanú čiastku uvoľní Objednávateľ Zhotoviteľovi v lehote uvedenej v bode 5.9. Zádržné bude vytvorené tak, že objednávateľ odpočíta pred úhradou (zadrží) 5 % fakturovanej čiastky z každej  faktúry bez DPH.
5.7 Objednávateľ je oprávnený v lehote splatnosti faktúry vrátiť Zhotoviteľovi na prepracovanie faktúru, ktorá nebude obsahovať príslušné náležitosti požadované podľa tejto Zmluvy alebo stanovené všeobecne záväznými právnymi predpismi. V tomto prípade začne plynúť dňom doručenia opravenej faktúry nová tridsať (30) dňová lehota splatnosti faktúry.  

5.8 Zmluvné strany berú na vedomie, že po úhrade faktúry budú považované všetky pohľadávky Zhotoviteľa voči Objednávateľovi za vysporiadané. 

5.9 Objednávateľ je povinný s prihliadnutím na bod 5.11 a 5.6 uvoľniť  zádržné  v prospech účtu Zhotoviteľa v lehote do štrnásť (14) dní od: 

a) získania právoplatného kolaudačného rozhodnutia k Dielu, ak Dielo nemá vady a nedorobky, 

b) získania právoplatného kolaudačného rozhodnutia a odstránenia všetkých vád a nedorobkov na Diele zistených v rámci zhotovovania Diela alebo v rámci kolaudačného konania. 

5.10 Objednávateľ je oprávnený 5% z fakturovanej ceny zadržanej si podľa bodu 5.6 použiť v týchto prípadoch: 

a) na uspokojenie svojej prípadnej pohľadávky voči Zhotoviteľovi vzniknutej nezaplatením zmluvnej pokuty vyúčtovanej mu v súlade s bodom 12.1, 

b) na uspokojenie svojej prípadnej pohľadávky voči Zhotoviteľovi vzniknutej nezaplatením náhrady škody podľa bodu 9.4 za pokutu alebo sankciu uloženú Objednávateľovi alebo uplatnené finančné nároky tretích osôb, 

c) na uspokojenie svojej prípadnej pohľadávky voči Zhotoviteľovi vzniknutej nezaplatením vyúčtovanej škody, ktorá Objednávateľovi vznikne porušením záväzkov Zhotoviteľa podľa tejto Zmluvy a jej náhradu nebude môcť Objednávateľ pokryť z plnenia poisťovne vyplývajúceho z poistnej Zmluvy uvedenej v bode 9.3, 

d) na účely zabezpečenia záväzkov Zhotoviteľa v záručnej dobe a na účely odstránenia zistených skrytých vád Diela v záručnej dobe v prípadoch uvedených v bode 11.1 písm. b).  

5.11 Ak dôjde podľa bodu 5.10 k použitiu zádržného alebo jeho časti podľa bodu 5.6, Objednávateľ pri vzniku skutočností uvedených v bode 5.9 vráti Zhotoviteľovi iba nepoužitý zostatok z tejto sumy. Objednávateľ pri vrátení 5% z fakturovanej ceny ponechanej si podľa bodu 5.6 alebo jej časti podľa tejto Zmluvy odovzdá Zhotoviteľovi aj písomný prehľad použitia zádržného podľa bodu 5.6.
Článok 6 

Odovzdanie a prevzatie staveniska a spolupôsobenie Objednávateľa 
6.1 Počas zhotovovania Diela poskytne Objednávateľ Zhotoviteľovi nevyhnutné spolupôsobenie spočívajúce v: 

a) odovzdaní staveniska a ďalších náležitostí potrebných pre zhotovenie Diela v rozsahu uvedenom v bode 6.2 a 6.3, 

b) zabezpečení výkonu stavebného dozoru kvalifikovanou osobou (ďalej len „stavebný dozor“) Objednávateľa a autorského dozoru Zhotoviteľa projektu stavby (ďalej aj „projektant“) počas celej doby zhotovovania Diela. 

6.2 V čase uvedenom v článku 3 bod 3.1 písm. a) odovzdá Objednávateľ Zhotoviteľovi v mieste budúceho zhotovenia Diela stavenisko, t.j. priestor vymedzený Realizačným projektom stavby ako stavenisko, vrátane bodov napojenia na elektrickú energiu a vodu. Zhotoviteľ zriadi na bodoch napojenia na elektrickú energiu a vodu podružné merače vody a podružné merače elektriny a využíva elektrinu a vodu na vlastné náklady a následne uhradí Objednávateľovi cenu za odobranú elektrinu a vodu (vrátane stočného); jednotková cena za elektrinu a jednotková cena za vodu a stočné je stanovená v platných zmluvách uzatvorených medzi Objednávateľom na jednej strane a dodávateľom elektriny alebo dodávateľom vody na druhej strane. 

6.3 Súčasne s odovzdaním staveniska podľa bodu 6.2 odovzdá Objednávateľ Zhotoviteľovi: 

a) právoplatné stavebné povolenie na zhotovenie Diela, 

b) Realizačný projekt stavby v dvoch vyhotoveniach. 

6.4 Pred začatím aktu odovzdania a prevzatia staveniska podľa bodu 6.2, je Zhotoviteľ povinný predložiť Objednávateľovi originál záručnej listiny vydaný peňažným ústavom Zhotoviteľa preukazujúci, že Zhotoviteľ zriadil bankovú záruku vo výške   5 000 EUR (slovom: päťtisíc EUR) v súlade s článkom 11. 

6.5 Splnením záväzkov Objednávateľa uvedených v bode 6.2 a 6.3 a záväzkov Zhotoviteľa uvedených v bode 6.4 sa bude stavenisko považovať zo strany Objednávateľa za odovzdané a zo strany Zhotoviteľa za prevzaté. O tejto skutočnosti sa na stavenisku vyhotoví zápisnica, ktorú podpíšu oprávnení zástupcovia zmluvných strán. 

6.6 Stavebný dozor Objednávateľa bude počas celej doby zhotovovania Diela: 

a) kontrolovať vecný a časový postup v zhotovovaní Diela a súlad zhotovovaného Diela s Realizačným projektom stavby, Harmonogramom, podmienkami podľa tejto Zmluvy, stavebným povolením a inými dokladmi odovzdanými Objednávateľom Zhotoviteľovi, 

b) oprávnený sledovať denné zápisy Zhotoviteľa v stavebnom denníku, pripájať k nim svoje upozornenia na nedostatky Zhotoviteľa zistené pri zhotovovaní Diela, ako aj udeľovať Zhotoviteľovi pokyny súvisiace s postupom, a kvalitou zhotovovaného Diela, 

c) zabezpečovať vyjadrenia alebo účasť autorského dozoru projektanta na stavenisku na účely podania vysvetlení k nejasnostiam v projekte stavby alebo stanovísk k prípadným odchýlkam zhotovovaného Diela od Realizačného projektu stavby, ako aj k ďalším skutočnostiam týkajúcim sa zhotovovaného Diela, 

d) zvolávať a organizovať minimálne raz mesačne kontrolné koordinačné dni na stavbe za účasti štatutárneho zástupcu Zhotoviteľa alebo jeho splnomocnených zástupcov, zástupcov Objednávateľa uvedených v bode 7.7, projektanta a stavebného dozoru, predmetom ktorých bude pravidelné vyhodnocovanie súladu priebežného postupu prác na stavbe s Harmonogramom, ako aj riešenie prípadných nedostatkov, zistených stavebným dozorom počas plnenia jeho povinností podľa písm. a) až c) tohto bodu, 

e) ďalšie povinnosti uložené v platnom a účinnom stavebnom zákone súvisiace so zhotovovaním Diela. 

6.7 Objednávateľ nezodpovedá za škodu na veciach Zhotoviteľa, jeho zamestnancov, alebo ďalších osôb v zmluvnom vzťahu so Zhotoviteľom podieľajúcich sa na plnení predmetu tejto Zmluvy vnesených na stavenisko. 
Článok 7 

Ďalšie záväzky Zhotoviteľa súvisiace so zhotovovaním Diela 
7.1 Zhotoviteľ je povinný pred začatím zhotovovania Diela najmä: 

a) zabezpečiť povolenia alebo súhlasy príslušných orgánov, súvisiace so zriadením zariadenia staveniska, s prepravnými trasami a nakladaním s odpadmi, 

b) predložiť Objednávateľovi zoznam zamestnancov a informácie o zamestnancoch alebo iných osobách, ktorí budú plniť Zmluvu, v rozsahu stanovenom Objednávateľom, na účely vydania povolenia pre vstup cudzích osôb do areálu Objednávateľa, 

c) predložiť Objednávateľovi spôsob nakladania s odpadom vyžadovaný podľa stavebného povolenia vydaného k predmetu Zmluvy. 

7.2 Počas zhotovovania Diela je Zhotoviteľ najmä povinný: 

a) viesť na stavbe stavebný denník v súlade so stavebným zákonom a vyhláškou Ministerstva životného prostredia Slovenskej republiky č. 453/2000 Z. z., ktorou sa vykonávajú niektoré ustanovenia stavebného zákona, 

b) vykonávať opatrenia zamedzujúce vzniku poškodenia inžinierskych sietí v opačnom prípade zodpovedá za ich poškodenie, 

c) zhotoviť Dielo podľa Realizačného projektu stavby, tejto Zmluvy, platných a účinných právnych predpisov, STN, a iných technických predpisov, 

d) použiť na zhotovovanie Diela materiál, výrobky a konštrukcie, kvalitatívne zodpovedajúce Realizačnému projektu stavby, príslušným právnym predpisom, STN, iným technickým predpisom a bez práv tretích osôb k ním a pred ich zabudovaním do Diela predkladať Objednávateľovi doklady o ich kvalite, 

e) nevykonať práce, ktorými by ohrozil zdravie, život, bezpečnosť, spôsobil škodu alebo poškodil majetok, prípadne ktorými by porušil právny alebo technický predpis, 

f) oznámiť Objednávateľovi najneskôr dvadsaťštyri (24) hodín vopred termín vykonania príslušných skúšok, alebo v tom istom termíne vyzvať Objednávateľa ku kontrole prác, ktoré majú byť ďalším postupom zakryté alebo sa stanú neprístupnými, v opačnom prípade je povinný na požiadanie Objednávateľa príslušnú skúšku opakovať, alebo zakryté práce odokryť na vlastné náklady, 

g) zabezpečiť účasť svojich pracovníkov pri výkone stavebného dozoru Objednávateľa, 

h) urobiť okamžité opatrenia na odstránenie nedostatkov alebo vád v zhotovovaní Diela zistených Objednávateľom, projektantom alebo stavebným dozorom, 

i) zachovávať čistotu na stavenisku, v jeho bezprostrednom okolí a na prístupových komunikáciách, 

j) zabezpečiť jednotlivé pracoviská staveniska proti možnosti vzniku úrazu alebo škody počas vykonávania prác, ako aj po ukončení každej pracovnej zmeny, 

k) v prípade vzniku škodovej udalosti na stavbe vykonať potrebné spolupôsobenie vyplývajúce Zhotoviteľovi z poistnej Zmluvy uzavretej podľa bodu 9.3 tak, aby poisťovňa Objednávateľovi bezodkladne poskytla plnenie zodpovedajúce rozsahu spôsobenej škody vzniknutej Objednávateľovi na jeho majetku v dôsledku tejto poistnej udalosti, 

l) písomne informovať Objednávateľa o vzniku akejkoľvek udalosti, brániacej alebo sťažujúcej Zhotoviteľovi zhotovovať Dielo a o poistnej udalosti, 

m) zabezpečiť stavenisko proti neoprávnenému vniknutiu tretích osôb a prípadným škodám na majetku, 

n) vytvoriť podmienky na výkon štátneho stavebného dohľadu, 

o) zabezpečiť na stavenisku osobitné merania spotreby elektrickej energie a vody, ako aj uhrádzať náklady za elektrickú energiu, vodné a stočné, a to do pätnásť (15) dní od doručenia písomnej výzvy Objednávateľa na ich úhradu, 

p) predložiť Objednávateľovi informácie o zamestnancoch alebo iných osobách neuvedených v zozname podľa bodu 7.1 písm. b), ktoré budú plniť Zmluvu, v rozsahu stanovenom Objednávateľom, na účely vydania povolenia na vstup cudzích osôb do areálu Objednávateľa, 

q) plniť predmet Zmluvy len s tými zamestnancami alebo inými osobami, ktorých oznámil Objednávateľovi podľa bodu 7.1 písm. b) a 7.2 písm. q) a ktorým Objednávateľ vydal povolenie na vstup do areálu Objednávateľa, 

r) v prípade potreby poskytnúť súčinnosť ďalšiemu zhotoviteľovi diela pre výkon jeho činností na stavenisku. 

7.3 Počas zhotovovania Diela Zhotoviteľ zodpovedá aj za: 

a) dodržiavanie všeobecne záväzných predpisov o ochrane a bezpečnosti zdravia pri práci, najmä zákona č. 124/2006 Z. z. v znení neskorších predpisov, nariadenia vlády č. 396/2006 Z. z. v znení neskorších predpisov, vyhl. č. 147/2013 Z. z.
b) požiarnu ochranu  zhotovovaného  Diela podľa zákona č. 314/2001 Z. z. o ochrane pred požiarmi v znení neskorších predpisov,
c) správnosť umiestnenia, polohu, rozmery, smery, výšku a kvalitu Diela, 

d) prípadné vady Diela. 

7.4 Zhotoviteľ nie je oprávnený vykonať zmenu v zhotovovaní Diela bez predchádzajúceho písomného súhlasu Objednávateľa a projektanta a dodatku k Zmluve, ktorým dôjde k tejto zmene v zhotovovaní Diela, pričom všetky zmeny materiálov, výrobkov a konštrukcií a iné zmeny Diela musia kvalitatívne zodpovedať Realizačnému projektu stavby. Týmto nie je dotknutý bod 4.4. 

7.5 Zhotoviteľ je povinný dodržiavať Harmonogram zhotovenia diela uvedený v bode 3.4. Nedodržiavanie tohto Harmonogramu o viac ako desať (10) dní sa považuje za závažné porušenie záväzkov Zhotoviteľa podľa tejto Zmluvy, okrem prípadov uvedených v čl.13 tejto Zmluvy. 

7.6 Objednávateľa pri plnení tejto Zmluvy zastupuje na základe osobitného poverenia v rozsahu uvedenom v bode 7.7 zástupca Objednávateľa a v rozsahu uvedenom v bode 7.8 oprávnená osoba Objednávateľa vo veciach Realizačných a technických (ďalej len „oprávnená osoba Objednávateľa“). Objednávateľ je oprávnený kedykoľvek zmeniť zástupcu Objednávateľa alebo oprávnenú osobu Objednávateľa zrušením pôvodného osobitného poverenia a vydaním nového osobitného poverenia a táto zmena je účinná okamihom kedy bude doručené písomné oznámenie o tejto zmene Zhotoviteľovi. 

7.7 Zástupca Objednávateľa je oprávnený v rámci plnenia Zmluvy konať, podpisovať a preberať písomnosti vo veciach týkajúcich sa zhotovenia Diela. Zástupcom Objednávateľa je Ing. Alojzia Kováčová, PhD., kvestorka . 

7.8 Oprávnená osoba Objednávateľa je oprávnená podpisovať a preberať písomnosti vo veciach týkajúcich sa zhotovenia Diela, podpisovať súpis vykonaných prác, protokol o odovzdaní staveniska, protokol o odovzdaní a prevzatí Diela a vykonávať zápisy v stavebnom denníku, pričom však tieto zápisy nemajú a nemôžu nahrádzať písomný súhlas štatutárneho orgánu zhotoviteľa. Oprávnená osoba Objednávateľa koordinuje inžiniersko-projektovú činnosť medzi Objednávateľom, projektantom, Zhotoviteľom a stavebným dozorom. Oprávnenou osobou Objednávateľa je Ing. Peter Vítek. 
7.9 Pri zhotovení Diela plní na strane Zhotoviteľa funkciu stavbyvedúceho ...................... . Stavbyvedúci musí spĺňať počas zhotovovania Diela podmienky uvedené v časti III.1.3 Technická alebo odborná spôsobilosť výzvy na predkladanie ponúk č. ............., ktorou bolo verejné obstarávanie vyhlásené. 

7.10 Zhotoviteľ je oprávnený zmeniť subdodávateľa počas trvania Zmluvy.
7.11 V prípade zmeny subdodávateľa počas trvania tejto zmluvy je zhotoviteľ povinný najneskôr jeden (1) pracovný deň pred dňom, v ktorom subdodávateľ začne plniť predmet tejto Zmluvy,  túto zmenu písomne oznámiť objednávateľovi. Písomné oznámenie o zmene subdodávateľa bude obsahovať minimálne: podiel zákazky, ktorý má zhotoviteľ v úmysle zadať subdodávateľovi, identifikačné údaje navrhovaného subdodávateľa a čestné vyhlásenie, že navrhovaný subdodávateľ spĺňa podmienky podľa § 26 ods. 1 zákona o verejnom obstarávaní. Subdodávatelia, ktorých sa týka návrh na zmenu, musia najneskôr v čase plnenia zmluvy spĺňať podmienky podľa § 26 ods. 1 zákona o verejnom obstarávaní a každý subdodávateľ, ktorý sa bude podieľať na plnení v sume najmenej 50 % z hodnoty plnenia, musí mať po celú dobu plnenia tejto zmluvy zapísaných konečných užívateľov výhod v registri konečných užívateľov výhod, ktorý vedie Úrad pre verejné obstarávanie. 
Článok 8 

Odovzdanie a prevzatie dokončeného Diela 
8.1 Odovzdávanie a preberanie dokončeného Diela po jeho riadnom  zhotovení sa uskutoční na preberacom konaní v mieste stavby, ktoré sa uskutoční na základe predchádzajúcej písomnej výzvy Zhotoviteľa adresovanej Objednávateľovi; Zhotoviteľ doručí písomnú výzvu tak, aby sa preberacie konanie celého Diela ukončilo najneskôr v deň uplynutia lehoty uvedenej v bode 3.1 písm. b), pričom zohľadní lehotu Objednávateľa na zvolanie preberacieho konania uvedenú v nasledujúcej vete tohto bodu. Objednávateľ je povinný zvolať preberacie konanie  v lehote do piatich (5) dní po doručení písomnej výzvy Zhotoviteľa na odovzdanie a prebratie Diela. 

8.2 K začatiu preberacieho konania riadne zhotoveného Diela, predloží Zhotoviteľ Objednávateľovi tieto náležitosti: 

a) projekt skutočného vyhotovenia celého Diela, potvrdený Zhotoviteľom s vyznačením všetkých zmien a odchýlok zhotoveného Diela schválených a vykonaných podľa tejto Zmluvy od Realizačného projektu stavby, a to v troch vyhotoveniach, 
b) východiskové revízne správy príslušných zariadení, vždy v troch vyhotoveniach, 

c)  protokoly o vykonaní kvalitatívnych skúšok príslušných objektov a zariadení, vždy v troch vyhotoveniach,

d)   druhé kópie listov zo stavebného denníka, 

e)   doklady o uložení stavebnej sute a ostatného stavebného odpadu vzniknutého v súvislosti so zhotovovaním Diela na skládkach, v dvoch vyhotoveniach, 

f)   doklady o kvalite materiálov, výrobkov, zariadení a konštrukcií zabudovaných do Diela, v súlade so stavebným zákonom, zákonom o stavebných výrobkoch, zákonom o technických požiadavkách na výrobky a inými súvisiacimi právnymi normami a predpismi, vždy v troch vyhotoveniach, vrátane záručných listov a návodov na obsluhu, 

g) čestné vyhlásenie Zhotoviteľa, že Dielo je zhotovené podľa všeobecne záväzných predpisov, technických noriem a podľa Realizačného projektu stavby, prípadne so zmenami požadovanými Objednávateľom počas jeho zhotovovania, 

h)   položkový súpis vykonaných prác a výkonov v písomnej aj elektronickej forme; v elektronickej forme vo formáte PDF a  XLSX,

i)   doklady podľa zákona č. 254/1998Z. z. o verejných prácach v znení neskorších predpisov a vyhl. č. 83/2008 Z. z. .
8.3 Zmluvné strany berú na vedomie, že za riadne zhotovené Dielo pripravené Zhotoviteľom na odovzdanie Objednávateľovi sa považuje Dielo, ktoré je zhotovené podľa Realizačného projektu stavby a podľa tejto Zmluvy, pripadne so zmenami požadovanými Objednávateľom počas jej zhotovovania vykonanými v súlade s touto Zmluvou, pričom: 

a) Dielo nevykazuje nedorobky a  vady, ktoré by bránili v riadnom užívaní Diela, 

b) Zhotoviteľ predložil k preberaciemu konaniu všetky dokumenty uvedené v bode 8.2, 

8.4 Protokol o odovzdaní a prevzatí riadne dokončeného Diela vyhotoví Objednávateľ v priebehu preberacieho konania. 
8.5 Objednávateľ: 

a) neprevezme také Dielo, ktoré je zhotovené v rozpore s bodom 8.3, 

b) nepokračuje v preberacom konaní, ak Zhotoviteľ nepredložil všetky dokumenty uvedené v bode 8.2. 

8.6 Ak nastane skutočnosť uvedená v bode 8.5, preberacie konanie Diela sa zopakuje v náhradnom termíne. O tejto skutočnosti spíšu zmluvné strany zápisnicu, v ktorej Objednávateľ uvedie dôvody, pre ktoré ponúknuté Dielo neprevzal a podmienky, za ktorých ho v budúcnosti preberie a v ktorej zároveň Zhotoviteľ uvedie svoje stanovisko k dôvodom neprevzatia ponúknutého Diela a po dohode s Objednávateľom aj termín opakovaného preberacieho konania, ktorý nemôže byť dlhší ako 30 dní od neúspešného preberacieho konania. Ak Objednávateľ prevezme v súlade s bodom 8.3 písm. a) Dielo, ktoré má nedorobky alebo vady, ktoré nebránia v riadnom užívaní Diela, Zhotoviteľ je povinný odstrániť tieto nedorobky alebo vady, ktoré nebránia v riadnom užívaní Diela, do tridsať (30) dní od prebratia Diela. 

8.7 Zhotoviteľ je povinný odstrániť vady na zhotovovanom Diele, ktoré vyplynú z kolaudačného konania a ktoré Objednávateľ nezistil počas preberacieho konania, bez zbytočného odkladu v lehote dohodnutej s Objednávateľom, pričom ak nedôjde k dohode, tak najneskôr do pätnástich (15) dní od ich oznámenia Zhotoviteľovi. 

Článok 9 

Osobitné ustanovenia 
9.1 Vlastníkom zhotovovaného Diela počas celej doby jeho zhotovovania zostáva Objednávateľ. Prechod vlastníctva k zabudovaným materiálom, konštrukciám, zariadeniam alebo inému hmotnému majetku na Objednávateľa nastáva momentom, keď sa stanú súčasťou stavby, to znamená odovzdaním a prebratím prác a výkonov, ktorých sú súčasťou, v súlade s touto Zmluvou. 

9.2 Zhotoviteľ zodpovedá za všetky prípadne vzniknuté škody spôsobené Objednávateľovi a tretím osobám, počas zhotovovania Diela, alebo v súvislosti s jeho zhotovovaním, ako aj za škody spôsobené osobami, ktoré použije na splnenie svojich záväzkov, vyplývajúcich mu z tejto Zmluvy. 

9.3 V záujme zabezpečenia zhotovovaného Diela pred prípadnými dôsledkami uvedenými v bode 9.2 Zhotoviteľ ako poistník a zároveň poistený v súlade s bodom 2.4 písm. j) pred uzatvorením tejto Zmluvy uzavrel s poisťovňou zmluvu o poistení zodpovednosti za škodu vo výške 25 000 EUR (slovom: dvadsaťpäťtisíc EUR) alebo ekvivalentu tejto sumy v inej mene podľa referenčného výmenného kurzu určeného a vyhláseného Európskou centrálnou bankou v deň predloženia poistnej zmluvy a zabezpečí platnosť a účinnosť tejto Zmluvy počas zhotovovania Diela a šesť (6) mesiacov od odovzdania a prevzatia celého Diela. Súčasne je Zhotoviteľ povinný poskytnúť Objednávateľovi v súvislosti s prípadným vznikom poistnej udalosti               v súlade s článkom 7 bod 7.2 písm. k) potrebnú súčinnosť. Zhotoviteľ je do piatich (5) dní od doručenia výzvy Objednávateľa povinný predložením úradne overenej kópie poistnej Zmluvy a dokladom o zaplatení poistného preukázať platnosť a účinnosť Zmluvy o poistení zodpovednosti za škodu, a to kedykoľvek počas zhotovovania Diela a šesť (6) mesiacov od odovzdania a prevzatia celého Diela. 

9.4 Všetky prípadné pokuty a sankcie uložené Objednávateľovi správnymi orgánmi, alebo orgánmi územnej samosprávy alebo finančné nároky tretích osôb vzniknuté v súvislosti so zhotovovaním Diela z dôvodu porušenia povinností Zhotoviteľa, je Zhotoviteľ povinný nahradiť Objednávateľovi, ako Zhotoviteľom spôsobenú škodu vo výške uloženej pokuty, sankcie alebo finančného nároku v lehote do desiatich (10) dní po obdržaní dokladu, ktorým Objednávateľ preukáže Zhotoviteľovi úhradu takejto uloženej pokuty, sankcie alebo finančného nároku. 

9.5 Zmluvné strany sa dohodli, že pokiaľ jedna zmluvná strany podstatne poruší zmluvné povinnosti dohodnuté v tejto zmluve, druhá zmluvná strana má právo odstúpiť od tejto zmluvy. Spôsob odstúpenia sa riadi ustanoveniami Obchodného zákonníka. Zmluvné strany za podstatné porušenie tejto zmluvy považujú:

a) ak zhotoviteľ pre okolnosti na jeho strane bude v omeškaní so zhotovením diela o viac ako tridsať dní,

b) ak zhotoviteľ bude preukázateľne vykonávať stavebné práce vadne, t. j. v rozpore s podmienkami dohodnutými v tejto zmluve alebo technologickými postupmi určenými platnými normami alebo Realizačným projektom diela; musí ísť o vady, na ktoré bol zhotoviteľ objednávateľom v priebehu zhotovovania diela písomne upozornený  ktoré napriek tomuto upozorneniu neodstránil v lehote, primeranej charakteru vád, poskytnutej k tomuto účelu objednávateľom,
c) ak zhotoviteľ bude postupovať pri výkone práce tak, že to bude nasvedčovať tomu, že zmluvný termín dokončenia Diela pre okolnosti na jeho strane nebude doržaný,

d) nastane skutočnosť uvedená v bode 11.2, 

e) zhotoviteľ závažne porušil Zmluvu spôsobom uvedeným v bode 7.5, 

9.6 Ak Objednávateľ za podmienok uvedených v bode 9.5 využije svoje právo a od tejto Zmluvy odstúpi z dôvodov uvedených v bode 9.5, je povinný zaplatiť Zhotoviteľovi časť ceny za už vykonané, odovzdané a Objednávateľom prebraté práce a výkony vo výške uvedenej pre tieto práce a výkony v Rozpočte stavby, pričom pre odovzdanie, prevzatie, vyúčtovanie a platenie takýchto prác a výkonov, platia obdobne ako pre celé Dielo podmienky dohodnuté v tejto Zmluve. 

9.7 Zmluvné strany vykonávajú právne úkony súvisiace s plnením tejto Zmluvy v písomnej forme a doručujú si ich poštou na adresu adresáta uvedenú v záhlaví tejto Zmluvy alebo osobne do podateľne druhej zmluvnej strane alebo osobe oprávnenej preberať poštu. 
Článok 10 

Záručná doba 
10.1 Záručná doba zhotoveného a odovzdaného Diela trvá: 

a) šesťdesiat (60) mesiacov, ak ide o stavebné časti Diela, konštrukčné časti Diela a ostatné časti Diela, ktoré nie sú uvedené v písm. b), 

b) dvadsaťštyri (24) mesiacov, ak ide o elektronické zariadenia a technologické zariadenia, ktoré sú súčasťou Diela. 

10.2 Záručná doba Diela začne plynúť dňom odovzdania a prevzatia Diela uvedenom v protokole o prevzatí diela uskutočnenom podľa tejto Zmluvy. 

10.3 Zhotoviteľ zodpovedá za to, že zhotovené Dielo bude mať počas celej záručnej doby vlastnosti dohodnuté podľa tejto Zmluvy zodpovedajúce technickým normám a predpisom, že zhotovené Dielo bude bez vád, ktoré by rušili alebo znižovali hodnotu Diela alebo schopnosť jeho používania k určeným účelom, t.j. že zhotovené Dielo bude mať počas celej záručnej doby vlastnosti preukázané Zhotoviteľom Objednávateľovi na úspešne ukončenom preberacom konaní. 

10.4 Na základe písomnej reklamácie Objednávateľa je Zhotoviteľ povinný na svoje náklady a bez zbytočného odkladu v lehote dohodnutej s Objednávateľom a ak nedôjde k dohode, tak do pätnásť (15) dní od oznámenia vady Zhotoviteľovi, odstrániť počas záručnej doby reklamované vady Diela, a to aj v prípade, ak sa domnieva, že za reklamované vady nezodpovedá. V takomto prípade až do doby právoplatného rozhodnutia súdu o spornej reklamácii znáša náklady na odstránenie reklamovaných vád Zhotoviteľ. 

10.5 Ak sa preukáže zodpovednosť Zhotoviteľa za skryté vady počas záručnej doby, je Zhotoviteľ povinný v súlade s § 373 a nasl. Obchodného zákonníka nahradiť Objednávateľovi aj prípadnú z takéhoto titulu vzniknutú škodu. 

Článok 11 

Banková záruka 
11.1 Zhotoviteľ je povinný najneskôr jeden (1) deň pred stanoveným začatím aktu odovzdania a prevzatia staveniska predložiť Objednávateľovi bankovú záruku vo forme originálu záručnej listiny, v ktorej banka Zhotoviteľa vyhlási, že uspokojí Objednávateľa do celkovej výšky 5 000 EUR (slovom: päťtisíc EUR), ak Objednávateľ vyzve banku Zhotoviteľa, ktorá poskytla bankovú záruku, na: 

a) uspokojenie svojej pohľadávky voči Zhotoviteľovi vzniknutej nezaplatením zmluvnej pokuty vyúčtovanej Zhotoviteľovi Objednávateľom v súlade s touto Zmluvou, 

b) uspokojenie svojej pohľadávky voči Zhotoviteľovi vzniknutej z dôvodu odstránenia zistených skrytých vád Diela v záručnej dobe počas trvania bankovej záruky v prípade, ak Zhotoviteľ na základe písomnej reklamácie podľa bodu 10.4 reklamované vady neodstráni v Objednávateľom stanovenej lehote, 

c) náhradu škody spôsobenej Zhotoviteľom Objednávateľovi alebo tretím osobám pri plnení tejto Zmluvy alebo v súvislosti s plnením podľa tejto Zmluvy, 

d) pokrytie nákladov, ktoré bude musieť Objednávateľ vynaložiť na odstránenie škôd vzniknutých porušením záväzkov Zhotoviteľa, ak nastane skutočnosť uvedená v bode 9.5 a tieto nebude môcť Objednávateľ v žiadnom prípade vyúčtovať Zhotoviteľovi z dôvodu, že toto vyúčtovanie sa stane nevymožiteľnou pohľadávkou. Rovnako aj na pokrytie nákladov, ktoré bude musieť vynaložiť Objednávateľ na zabezpečenie tých častí Diela, ktoré bude potrebné opraviť, čiastočne dokončiť alebo inak upraviť z dôvodu zamedzenia vzniku takých škôd, ktoré by mohli vzniknúť ich nezabezpečením, 

e) uspokojenie svojej prípadnej pohľadávky voči Zhotoviteľovi vzniknutej nezaplatením náhrady škody podľa bodu 9.4 za pokutu alebo sankciu uloženú Objednávateľovi alebo uplatnené finančné nároky tretích osôb. 

f) uspokojenie svojej prípadnej pohľadávky voči Zhotoviteľovi vzniknutej nezaplatením vyúčtovanej škody, ktorá Objednávateľovi vznikne porušením záväzkov Zhotoviteľa podľa tejto Zmluvy a jej náhradu nebude môcť Objednávateľ pokryť z plnenia poisťovne vyplývajúceho z poistnej zmluvy uvedenej v bode 9.3. 

11.2 Ak Zhotoviteľ nepreukáže Objednávateľovi splnenie svojho záväzku zriadiť bankovú záruku uvedenú v bode 11.1, ktorá bude spĺňať požiadavky uvedené v bode 11.3, načas a v plnej výške dokladom uvedeným v bode 6.4, bude Objednávateľ oprávnený od tejto Zmluvy odstúpiť. 

11.3 Banková záruka podľa bodu 11.1 musí byť vystavená na prvú výzvu bez námietok a musí spĺňať všetky tieto podmienky: 

a) na plnenie z bankovej záruky sa nevyžaduje predchádzajúca výzva Objednávateľa, aby Zhotoviteľ splnil svoj záväzok, 

b) banková záruka môže byť vystavená bankou so sídlom v Slovenskej republike, pobočkou zahraničnej banky v Slovenskej republike, 

c) banka zaplatí na účet Objednávateľa pohľadávku Objednávateľa krytú bankovou zárukou do pätnásť (15) dní po doručení výzvy Objednávateľa na jej zaplatenie, 

d) plnenie záväzku z bankovej záruky Objednávateľovi nie je podmienené predložením akýchkoľvek dokumentov banke, 

e) banka nemôže uplatniť námietky, ktoré by bol oprávnený voči Objednávateľovi uplatniť Zhotoviteľ, 

f) banka je povinná plniť svoje povinnosti, keď ju o to písomne požiada Objednávateľ, 

g) platnosť bankovej záruky musí trvať počas platnosti Zmluvy a dvadsaťštyri (24) mesiacov od právoplatnosti kolaudačného rozhodnutia, 

h) Banková záruka zanikne: 

h.1) plnením banky vo výške záväzku z bankovej záruky podľa bodu 11.1, ktoré banka poskytla za Zhotoviteľa v prospech Objednávateľa, 

h.2) uvoľnením bankovej záruky Zhotoviteľa na základe písomného oznámenia súhlasu Objednávateľa doručeného banke a Zhotoviteľovi alebo, 
h.3) uplynutím lehoty platnosti bankovej záruky podľa 11.3 písm. g). 

Článok 12 

Zmluvné pokuty a úrok z omeškania 
12.1 Zmluvné strany sa dohodli, že Objednávateľ je oprávnený vyúčtovať Zhotoviteľovi zmluvnú pokutu vo výške 0,05 % z celkovej ceny Diela s DPH uvedenej v bode 4.1, za každý aj začatý deň omeškania: 

a) s riadnym dokončením Diela, t.j. s ukončením úspešného preberacieho konania celého Diela v termíne uvedenom v bode 3.1 písm. b), 

b) s vyprataním a vyčistením staveniska v termíne uvedenom v bode 3.5 , 

c) so splnením povinnosti uvedenej v bode 9.3 predložiť poistnú zmluvu alebo jej overenú kópiu s náležitosťami uvedenými v bode 9.3, 

d) s odstránením prípadných vád na zhotovenom a odovzdanom Diele, ktoré vyplynú z kolaudačného konania v termíne a za podmienok uvedených v bode 8.7, 

e) so splnením ktorejkoľvek povinnosti uvedenej v bode 7.4 a 7.5 Zmluvy, 

f) so splnením jednotlivých činností uvedených v Harmonograme v čase uvedenom v Harmonograme. 

12.2 Lehota splatnosti zmluvnej pokuty vyúčtovanej podľa bodu 12.1 je pätnásť (15) dní od doručenia výzvy na jej zaplatenie Zhotoviteľovi. 

12.3 Zaplatenie zmluvnej pokuty, vyúčtovanej Zhotoviteľovi podľa bodu 12.1 nezbavuje Zhotoviteľa povinnosti zaplatiť Objednávateľovi všetky škody, ktoré Objednávateľovi vznikli z viny Zhotoviteľa počas zhotovovania Diela, ako aj v súvislosti s omeškaním Zhotoviteľa s plnením záväzkov, ku ktorým sa Zhotoviteľ podľa tejto Zmluvy zaviazal. 

12.4 Objednávateľ je oprávnený uplatniť si a Zhotoviteľ je povinný do pätnásť (15) dní od doručenia výzvy na zaplatenie zmluvnej pokuty zaplatiť uplatnenú zmluvnú pokutu vo výške 1 000 EUR (slovom: jedentisíc EUR), ak Zhotoviteľ podľa bodu 11.2 nepreukáže Objednávateľovi splnenie svojho záväzku uvedeného v bode 11.1. 

12.5 Ak je Objednávateľ v omeškaní so zaplatením faktúry, Zhotoviteľ je oprávnený účtovať Objednávateľovi úroky z omeškania platieb vo výške 0,05 % z nezaplatenej faktúry za každý aj začatý deň omeškania. 
Článok 13

Okolnosti vylučujúce zodpovednosť

13.1 Pre účely tejto zmluvy sa na okolnosti vylučujúce zodpovednosť vzťahuje právna úprava podľa § 374 a nasl. zákona č. 513/1991 Zb. (Obchodný zákonník) v znení neskorších predpisov ( ďalej len“ Obchodný zákonník“).

13.2 Za okolnosti vylučujúce zodpovednosť zhotoviteľa za omeškanie s plnením predmetu tejto zmluvy sa považujú najmä nasledovné prípady:

a) omeškanie objednávateľa s plnením si svojich zmluvných povinností podľa tejto zmluvy o dielo,

b) zastavenie prác z titulu vyššej moci, na ktorom nenesie zodpovednosť  zhotoviteľ (napr. zemetrasenie, vojna, záplavy, štrajk), 

c) prerušenie výstavby orgánmi verejnej správy, resp. súdmi Slovenskej  republiky,

d) dlhodobo nepriaznivé počasie (napr. mráz, dlhodobý dážď, silný vietor), ktoré technologicky neumožní ďalší postup prác na diele za podmienok dohodnutých v tejto Zmluve. 
13.3  Za okolnosti vylučujúce zodpovednosť objednávateľa s plnením podľa tejto zmluvy sa považuje prekážka, ktorá nastala nezávisle od vôle objednávateľa a bráni mu v splnení povinnosti, a to najmä:

a) nezaplatenie faktúr v lehote splatnosti, resp. po lehote splatnosti z titulu vyššej moci, na ktorých objednávateľ nenesie zodpovednosť (napr. zemetrasenie, vojna, záplavy, štrajk),

b) prerušenie výstavby orgánmi verejnej správy, resp. súdmi Slovenskej republiky.

Článok 14 

Záverečné ustanovenia 
14.1 Táto Zmluva nadobúda platnosť dňom podpisu oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. 

14.2 Prílohami k tejto Zmluve ako jej neoddeliteľnou súčasťou sú: 

a) príloha č. 1 – Projektová dokumentácia diela „Vybudovanie trafostanice TS1“, vypracovanej H.B.S. projekt s.r.o., Košice v septembri 2014 (CD), 
b) príloha č. 2 – Rozpočet Diela (ocenený výkaz výmer),

c) príloha č. 3 – Stavebné povolenie

14.3 Ostatné právne vzťahy výslovne Zmluvou neupravené sa riadia príslušnými ustanoveniami Obchodného zákonníka a príslušnými všeobecne záväznými platnými právnymi predpismi Slovenskej republiky súvisiacimi s plnením, ktoré je predmetom tejto Zmluvy. 

14.4 Zhotoviteľ sa zaväzuje informovať Objednávateľa o každej zmene týkajúcej sa plnenia predmetu Zmluvy alebo o okolnostiach, ktoré môžu ohroziť plnenie predmetu Zmluvy. 

14.5 Zmluvné strany sa zaväzujú pokúsiť urovnať všetky spory vzniknuté v súvislosti s touto Zmluvou predovšetkým vzájomnou dohodou. Na súdne konanie v sporových veciach sú príslušné súdy Slovenskej republiky. 

14.6 Zmluva je vypracovaná v piatich rovnopisoch, z ktorých každý má platnosť originálu. Zhotoviteľ obdrží dva (2) rovnopisy. Objednávateľ obdrží tri (3) rovnopisy. 

14.7 Zmluvné strany si Zmluvu prečítali, jej obsahu porozumeli, pričom svoju vôľu uzavrieť Zmluvu prejavili slobodne, vážne, určite a zrozumiteľne, čo na znak súhlasu  vlastnoručne podpisujú.
V ........................ dňa ..............      
V Nitre dňa ........................... 

Za Zhotoviteľa:



 Za Objednávateľa: 
.................................................. 

.............................................................. 





           prof. RNDr. Ľubomír Zelenický, CSc.,







                  rektor
1

